31 ሓምለ 2020 ምንጪ ስእሊ, ሙሉብርሃን/ብርኽቲ/መብራህቶም ትግራይ ክልላዊ መረጻ ንምክያድ ኣብ ምሽብሻብ ትርከብ። ኣብ ቀረባ እዋን ድማ ሓሙሽተ ኣባላት ዘለውዎ ኮሚሽን መረጻ ኣጣይሻ'ላ። እቲ ዝቖመ ኮሚሽን ኣብቲ መረጻ ክሳተፉ ዝደልዩ ኣካላት ንክምዝገቡ ንሰለስተ መዓልቲ ዘቕረቦ ጻውዒት ትማሊ ሓሙስ ተዛዚሙ። እቲ ዝካየድ 6ይ ክልላዊ መረጻ ብወገን ፌደራል መንግስቲ ኣፍልጦን ተቐባልነትን ከምዘይህልዎ ኣብ ዝተፈላለዩ መድረኻት ክግለጽ ጸኒሑ እዩ። እንተኾነ ትግራይ ነቲ መረጻ ክተካይዶ ዝቖረጸት ትመስል። ኣብዚ እዋን ህወሓት ዝርከቦም ኣብቲ ክልል ዝርከቡ ተወዳደርቲ ውድባት ፖለቲካ ኣብቲ መረጻ ንምስታፍ ድልውነቶም እንተገለጹ'ውን ዓረናን ትዴፓ [ትግራይ ደሞክራሲያዊ ፓርቲ] ግን ከምዘይሳተፉ፡ ብወግዒ ኣፍሊጦም ኣለዉ። ኣብ ውሽጢ ህዝቢ ትግራይ ዘሎ መርገጺ'ውን ብውሱን መልክዑ ኣፈላላይ ዘሎ ይመስል። እቲ ዝበዝሕ ነቲ ምርጫ 'ዲሞክራሲያዊ መሰልና'ዩ' ብዝብል ክቕበሎ እንከሎ፤ ገለ ድማ ኣይፋል ክካየድ የብሉን ዝብል መርገጺ ዝሓዙ ኣይተሳእኑን። ሕገ-መንግስቲ ዘቐመጦ መሰል ዝኽበረሉ እምበር ሕጊ ዝጠሓሰ ኣይኮነን ይብሉ ገለ ካብ ዘዘራረብናዮም ወሃብቲ ርእይቶ። ህወሓት ዕድመ ስልጣኑ ንምንዋሕ ዘዳለዎ ምርጫ ከምዝኾነ ዝገለጸልና'ውን ኣሎ። ክልላዊ መረጻ ትግራይ ብዓይኒ ፍሉጣት ፖለቲከኛታት ኢትዮጵያ ውድብ ዓሲምባ፡ 'ኣብ መረጻ ትግራይ ከይሳተፍ ይግለል ኣለኹ' ኢሉ ሃገራዊ ቦርድ መረጻ ኢትዮጵያ፡ ክልል ትግራይ ምርጫ ከካይድ ንዘቕረቦ ሕቶ ነጺግዎ ኮሚሽነር ሙሉወርቅ፡ "ነቲ መረጻ ንምፍጻም ዘጋጥመና ሕልኽልኽ ክህሉ እዩ ኣይንብልን" ኣብ ከተማ መቐለ ኣብ ስራሕ ንግድን ቱሪዝምን ትነጥፍ ወይዘሪት ብርኽቲ ሃይለ፡ መረፃ ክካየድ ኣለዎ ትብለሉ ምኽንያት "ሕገ-መንገስቲ ዝሃበ መሰል ክትጥቀመሉ ስለትደልይ ከምዝኾነ ትገልፅ። "ብዝመረጽክዎ ኣካል ክመሓደር ድልየት ኣለኒ። ብተወሳኺ'ውን ኣብ ትግራይ ኣብዚ ሕዚ እዋን ጽቡቕ ሃዋህው ኣሎ። ሓያላት ተወዳደርቲ ውድባት ይመጽኡ ኣለው። ስለዚ ንሳቶም እውን ኣብ ባይቶ እቲ ክልል ቦታ ንክረኽቡ ናይ ግድን መረጻ ክግበር ኣለዎ ኢለ እየ ዝሓስብ" ትብል። እቲ መረጻ ብደረጃ ሃገር ክግበር ነይርዎ፤ እዚ ክኸውን ካብ ዘይክኣለ ግን፡ ክልላት፡ መረጻ ከዳልዋ እቲ ሕገ-መንግስቲ ዝሃበን መሰል ኣሎ። ነቲ መሰል ድማ ክንጥቀመሉ ይደሊ። ምኽንያቱ እቲ ሕገ-መንግስቲ ንክመጽእ ዝተኸፈለ ዋጋ ስለዘሎ እቲ ዋጋ ከንቱ ክተርፍ የብሉን ትብል ወይዘሪት ብርኽቲ፡ ስለዚ እቲ መረጻ ክግበር ኣለዎ ዝብል መርገፂ ኣለዋ። ኣብዚ እዋን ብሕማም ኮሮናቫይረስ ኣብ ኣስጋኢ ኩነታት ስለዘለና ኣድላይ ጥንቃቐ ብምግባርን ናይ ካልኦት ሃገራት ተሞክሮ ብምውሳድን መረጻ ምክያድ ይከኣል ትብል ወይዘሪት ብርኽቲ፡ ንኮሮናቫይረስ ካብ ምክልኻል ብተወሳኺ ግን እቲ መረፃ ዲሞክራሲያዊ፣ ፍትሓውን ግልጽነት ዝተመልኦ ክኸውን ትፅቢት ትገብር። ምንጪ ስእሊ, Getty Images ህወሓት ብመረጻ ክወድቕ እዩ ዝብል እምነት የብለይን ህዝቢ ንምሓዝ ዝጥቀሙሉ ሜላ እምበር ብትኽክል ስርዓት ክልወጠሉ ዝኽእል ዲሞክራሲያዊ መረፃ ሃልዩ ህወሓት ዝወድቀሉ ኩነታት ክህሉ እዩ ኢለ ኣይጽበን ዝብል ነባሪ ከተማ ኣዲስኣበባን ተወላዲ ተምቤንን ኣይተ መብራህቱ ሃይሉ ድማ፡ እቲ ብብርኪ ሃገር ዝካየድ መረፃ ብሰንኪ ኮሮናቫይረስ ምንውሑ ትኽክል እዩ ዝብል እምነት ኣለዎ። "መን'ዩ ኸ ኣብቲ መረፃ ክሳተፍ?
